Hit és erkölcstan átalakítási javaslat

1. A hittannal kapcsolatos problémák, és változtatási javaslatok
   1. A hittan iskolai oktatásával a problémák a következők:
      1. Az **iskolai hittan ellentmond az állam és az egyház elválasztása elvének**, hiszen a magyarországi iskolák jelentős része állami fenntartású és felügyeletű. A vallási kérdésekbe, pedig nem szólhat bele az állam. „**Az állam világnézeti semlegességé**ből tehát szükségszerűen következik az állam és egyház szétválasztása, melyet az Alkotmány is rögzít.” A magyar iskolákban viszont nyilvánvalóan nem lehetséges az országban megjelenő összes vallás oktatása, tehát az állam elfogult egyes vallások irányába, míg mások a háttérbe szorulnak, vagy teljesen kimaradnak. Ezzel viszont **megsérti a vallási semlegesség elvét**, mivel egyes vallásokat előnyben részesít. Így viszont az iskolai hittan oktatás megvalósulása ütközik az alkotmány (jelenleg Alaptörvény) szellemével.
      2. A **vallásszabadság nem érvényesül az iskolai hittanórákon**, mivel "A hitoktatónak egyházi felsőoktatási intézményben szerzett hitoktatói, hittantanári felsőfokú képesítéssel és az illetékes egyházi hatóság megbízásával kell rendelkeznie." Ez azonban nem lehetséges, mivel csak bizonyos vallású egyházaknak vannak olyan intézményei, amelyek hitoktatói, hittantanári felsőfokú képesítést tudnak adni, a náluk végzetteknek. Pl.: ha valamelyik kis vallást szeretné oktatni egy az adott vallásban jártas személy, akkor előbb el kell végezni, mondjuk a Pázmány Péter Katolikus Egyetem egy katolikus hitoktatói végzettséget adó kurzusát, mert csak ilyen képesítéssel tud tanítani, noha ez nem az a vallás, amihez ő ért, és amit oktatni szeretne. Ez viszont azt eredményezi, hogy bizonyos vallású diákok nem jutnak az általuk igényelt hitoktatáshoz (mivel az adott vallás oktatói nem rendelkeznek a szükséges képesítéssel), tehát nem részesülnek egyenlő bánásmódban. Így **sérül a vallásszabadság elve**, ugyanis e diákok nem feltétlenül szeretnék (az alternatívaként létező) erkölcstant tanulni, hanem egy másik vallást, amelyet viszont nem tudnak biztosítani számukra.
   2. Javaslatunk a hitoktatás átalakítására:
      1. Javasoljuk, hogy az említett (1.1.1., 1.1.2.) okokból kifolyólag a lehető leghamarabb **szüntessék meg a kötelező hittanoktatást** az állami iskolákban. A kötelező hittanórák helyett, biztosítsanak lehetőséget arra, hogy bármely egyház képviselője tarthasson délutáni, fakultatív hittant, az ezt (önként) igénylő gyerekek számára az iskola területén. A fakultatív, délutáni hittant tartó tanárokat az **adott vallási közösség nevezi ki**, és vállalja értük a felelősséget, valamint **vállalja ennek költségeit** is.
2. Az erkölcstannal kapcsolatos problémák, és változtatási javaslatok
   1. Az erkölcstan iskolai oktatásával a problémák a következők
      1. Az erkölcstan tanárok elvben csak teljesen feddhetetlen személyek lehetnének, ez azonban nyilvánvalóan nem lehetséges. **Nem léteznek erkölcsileg feddhetetlen emberek**, hiszen mindenki elkövet (bizonyos szempontból) erkölcstelen cselekedeteket [Mi erkölcsös, és mi nem? Lásd: 2.1.2.]. Abban az esetben, ha nem léteznek erkölcsileg feddhetetlen személyek, akkor **milyen jogon tanítanak a diákoknak erkölcstant**, mikor a tanított viselkedést maguk a tanárok sem képesek betartani? Nem lehet hiteles például egy elvált tanár, aki a család egységét hivatott oktatni, vagy egy dohányzó tanár, aki a dohányzás károsságát oktatja. Az erkölcstantanárok nem képesek megfelelő példaképek lenni a diákok számára. Elkerülhetetlen továbbá, hogy az adott tanár személyes véleménye is belekeveredjen a tanított anyagba, ami viszont egyáltalán nem biztos, hogy megegyezik a diák szüleinek véleményével az adott erkölcsi kérdésnél. Ez feszültséget szülhet a diák és a tanára között, mert a gyerek inkább az otthoni értékrend irányába húzna, de az elvárás az, hogy a tanár értékrendjét kövesse. Ez szintén megtörténhet olyan ehhez hasonló esetben is, amikor a diák konfrontálódik a szülővel az órán hallottak miatt.
      2. Nem lehet általánosan megállapítani, hogy mi erkölcsös, és mi nem. Ezek nemhogy koronként, de országonként, városonként, városrészenként, utcánként, családonként eltérőek lehetnek. Például azt mondjuk, hogy nem lehet hazudni, de hazudhat-e az anyuka a gyerekének, ha egy betegséget akar egy darabig titkolni? Éppen csak addig, amíg kiderül, hogy túléli-e. Egy erkölcstan órán **kiemelik a kérdéseket az adott szituációból**. **Laboratóriumi környezetben nem lehet ezeket a kérdéseket vizsgálni**. A partizán és a terrorista is robbant, de nem ugyanaz a cél, az ok, a helyszín, a kor. De az öngyilkosság kérdése is felmerülhet.
      3. A tanterv szerint osztályozni kell, de nem a véleményt, hanem az aktivitást, együttműködést. *„[…] az erkölcstan esetében az értékelés módja is eltér a hagyományos tantárgyi értékeléstől. Az osztályozás nélküli értékelés fontos területe lehet a kívánatos magatartási értékek rendszeres megerősítése – szóban vagy bármilyen egyéb formában –, egyrészt a pedagógus, másrészt a társak és a közösség részéről. Osztályzattal is értékelhető az egyéni vagy közös feladatokban való részvétel, illetve egy-egy konkrét tevékenység megvalósításának igényességére. Soha nem irányulhat viszont az értékelés azoknak a személyes vélekedéseknek a minősítésére vagy osztályozására, amelyek értékközpontú kialakítása a tantárgy lényegi funkciója.”* Nem várható el, hogy egy gyerek lelkesen vegyen részt egy tevékenységben, ami esetleg ellenkezik az otthonról hozott erkölcsi értékekkel. **Nem lehet osztályozni** például egy visszahúzódó gyereket, aki nem szeret beszélni az őt feszítő erkölcsi problémákról.
   2. Javaslatunk az erkölcstanoktatás átalakítására:
      1. Javasoljuk, hogy a lehető leghamarabb **szűntessék meg az erkölcstan** órákat a fentebb (2.1.1., 2.1.2., 2.1.3. pontokban) taglaltak okán. Ezekről a kérdésekről minden órán beszélni kell, de a maguk idejében, korában. Történelem, irodalom vagy bármilyen órán ezek szóba kerülhetnek, és szóba is kerülnek, külön óra beiktatása nélkül is. **Szükségtelen tehát elvenni még több időt** a gyerekektől olyan anyag tanulására, amit más órákon, konkrét kontextusba helyezve, amúgy is tanulnak a diákok.

Felhasznált anyagok:

* <http://mandiner.blog.hu/2011/10/30/az_allam_vilagnezeti_semlegessegerol_schanda_balazs>
* <http://444.hu/2015/03/18/az-alkotmanybirosag-betiltotta-a-kotelezo-vallas-es-erkolcstan-oktatast/> (Belgiumi döntés)
* <http://www.erkolcstant-tanitok.hu/2014/04/22/az-ertekelesrol/>
* <http://444.hu/2013/09/08/eloiteletes-erkolcstankonyv-borzolja-a-kedelyeket/>
* http://hvg.hu/itthon/20130220\_Csak\_hazas\_gyerekes\_ember\_tanithasson\_erk

Őri Ádám

2016-03-13